Arende stel breiers vry om vlerke te sprei | Netwerk24
Arende stel breiers vry om vlerke te sprei
Deur Leighton Koopman 07 November 2015 00:00
KAAPSTAD. – Die SWD-Arende soek ’n nuwe hoofafrigter.
Bevin Fortuin, die Arende se vorige rugbyafrigter, is vroeër van sy kontrak vrygestel om ’n afrigterspos by die Blou Bulle te beklee.
Sy kontrak sou eers in Mei volgende jaar verstryk het.
Anton Leonard, Fortuin se hulpafrigter, het ook volgens Johan Prinsloo, die uitvoerende hoof van die SWD-Arende, ’n pos by die Bulle aanvaar.
“Ons het die hoofafrigterspos geadverteer en aansoeke sluit op die 15de (November),” het Prinsloo gister aan Die Burger gesê.
“Daar is tans mense wat waarneem met die spelers wat hul fiksheid in die afseisoen betref, maar ons beoog om in Januarie ’n aanstelling te maak.”
Darryl Coeries, ’n gewese speler van die SWD, neem tans waar as afrigter.
Fortuin is in 2012 as die Arende se breier aangestel en dít het destyds wyd reaksie ontlok omdat dit ten koste van die meer ervare Abrie Minnie was.
Die voormalige Springbok-heelagter het egter met Anton Leonard as sy assistent die Arende weer op die wenpad begin kry.
“Bevin is ’n jong afrigter met baie potensiaal. ’n Geleentheid soos dié vir hom en Anton kan net tot voordeel van enige jong afrigter wees. As hulle jou raaksien en vra om betrokke te raak, dan is dit ’n geleentheid om vir jou ’n kontrak te beding,” het Prinsloo gesê.
“Ons staan nie in die pad van mense nie. Dis dieselfde met spelers. Ons staan ook nie in die pad van hulle om Curriebeker- of Varsitybeker-rugby te speel nie. Dis ’n goeie geleentheid en terselfdertyd ontwikkel jy die spelers.”
Die Suid-Kapenaars het vanjaar tweede in die Curriebeker-reeks se Eerste Liga geëindig nadat hulle in die eindstryd teen die Luiperds verloor het.
Fortuin is ’n boorling van die Suid-Kaap en die unie is voornemens om ook binne sy strukture vir ’n moontlike opvolger te kyk.
Volgens Prinsloo was hulle baie tevrede met die goeie vertoning wat die SWD-span onder Fortuin en Leonard gelewer het.
Met die toekoms van die Curriebeker-formaat wat nog uitgepluis moet word, weet die SWD dat hy die bes geskikte afrigter moet kry om die span op daardie vlak mededingend te maak.
Rynhardt van As, die SWD se spanbestuurder, se pos sal ook eersdaags geadverteer word, terwyl die SWD ook ’n nuwe fisioterapeut soek.
Prinsloo se termyn sal ook volgende jaar tot ’n einde loop, maar hy sal aanbly totdat ’n geskikte kandidaat gevind is.
Arende sal Valke se 8 ysters in George moet tem
Arende sal weer hoog vlieg, glo Fortuin
Hilton Lobberts is ’n beter flank